Eagle S

***Eagle S*** () on Cookinsaarten lipun alla kulkeva, arabiemiirikuntalaisen yhtiön omistama öljytankkeri. Sen pituus on 228,6 metriä ja leveys 32,57 metriä.

*Eagle S* oli Estlink 2 -sähkökaapelin kohdalla 25. joulukuuta 2024 kello 12.26, kun yhteys kaapeliin katkesi. Samoihin aikoihin vikaa ilmeni neljässä tietoliikennekaapelissa, joista yksi oli Cinian C-Lion1.  

Suomen viranomaiset ja tiedotusvälineet ovat pitäneet *Eagle S* -alusta osana Venäjän varjolaivastoa, jota epäillään Venäjän hybridisodankäynnin mahdollistamisesta. Viron pääministeri Kristen Michalin mukaan Suomen viranomaisten väliintulo oli ensimmäinen tapaus, jossa Itämeren mahdollisista sabotaasitapauksista epäilty toimija oli otettu kiinni.

## Historia
Aluksella on ollut historiansa aikana neljä nimeä: *FR8 Pride* (2006–2012), *LR Mimosa* (2012–2015), *Norstar Intrepid* (2015–2023) ja *Eagle S* (2023–). Se on ollut aiemmin rekisteröitynä Saksan (2005–2006), Singaporen (2006–2007) ja Marshallinsaarten (2007–2023) lippujen alla.

Alus rakennettiin Kiinassa singaporelaiselle sijoitusyhtiölle FR8 Holdingsille vuonna 2006.

*FR8 Pride* -nimellä kulkenut alus joutui onnettomuuteen Texasin edustalla toukokuussa 2012. Moottorivian vuoksi alus törmäsi öljynporauslauttaan nimeltä *Rowan EXL I*. Kukaan ei loukkaantunut, mutta laivan keulatankki tulvi. Laivan ja porausyksikön yhteisvahinkojen hinnaksi arvioitiin 16–17 miljoonaa dollaria. Onnettomuudesta käytiin pitkä oikeustaisto.

Syyskuussa 2014 *LR Mimosa* -nimellä toimiessaan alus purki öljylastiaan Quinteron satamassa, Chilessä reilut 150 kilometriä Santiagosta luoteeseen, kun aluksesta vuosi kymmeniä tuhansia litroja öljyä Tyyneenmereen Chilen rannikon edustalle.

## Estlinkin tuhoaminen

*Eagle S* oli Suomenlahdella matkalla Pietarista Port Saidiin Estlink 2 -sähkökaapelin vahingoittuessa 25. joulukuuta 2024. Suomen rajavartiolaitos pyysi *Eagle S*:n osallisuudesta epäiltynä siirtymään Suomen aluevesille Porkkalanniemen edustalla, jossa viranomaiset nousivat alukselle 26. joulukuuta 2024 kello 0:28 helikoptereista poliisin valmiusyksikkö Karhun ja Rajavartiolaitoksen valmiusjoukkueen voimin, ja saivat aluksen hallintaansa ilman vastarintaa. 28. joulukuuta laiva ohjattiin Porvooseen esitutkinnan ajaksi. Siirto-operaatiota veti Helsingin poliisilaitos turvanaan Rajavartiolaitoksen vartiolaiva ja useita veneyksiköitä. 

Laivan kadonnut ankkuri löytyi merenpohjasta kymmenien kilometrien pituisten laahausjälkien päästä. Se nostettiin ylös Ruotsin merivoimien ''Belos''-aluksen avulla.

Poliisi tutkii sähkökaapelin katkeamista törkeänä tuhotyönä ja törkeänä tietoliikenteen häirintänä, jonka lisäksi Tulli selvitti mahdollista säännöstelyrikosta. Tulli ei käynnistänyt rikostutkintaa törkeästä säännöstelyrikoksesta, sillä aluksen miehistö ei tuonut polttoainetta Suomeen tahallisesti, vaan alus siirtyi Suomen aluevesille viranomaisten kehotuksesta.

Laivan kapteeni on 39-vuotias Georgian kansalainen. Laivalla on 24-henkinen miehistö, joka koostuu Intian ja Georgian kansalaisista. Yhdeksää heistä epäillään törkeästä tuhotyöstä ja törkeästä tietoliikenteen häirinnästä. 30. joulukuuta laivan miehistöä edustava asianajaja Herman Ljungberg väitti, että ”miehistöä on kuulusteltu ilman oikeudellista apua, heitä on pidetty nälässä ja yhdessä huoneessa, eikä heitä ole päästetty nukkumaan”. Poliisi kiisti asianajajan väitteet. 

Laivan papereiden mukaan sen lastina on 35 000 tonnia lyijytöntä bensiiniä. Ylen haastatteleman asiantuntijan mukaan lastina on 35 000 tonnia teollisuusbensiiniiä, ”naphthaa” ja lisäksi 12 000 tonnia bensiinisekoitetta, ”gasoline blendstock”. Lastin arvo on noin 20 miljoonaa euroa.

Laivan takavarikko purettiin perjantaina 28. helmikuuta ja se lähti Porvoosta lasteineen 2.3.2025 kohti Port Saidin kaupunkia.  Kantaverkkoyhtiöt Fingrid ja Elering eivät vaatineet aluksen takavarikointia, sillä aluksen haltuunoton ja ylläpidon kustannukset olisivat Fingridin mukaan todennäköisesti korkeammat kuin aluksen arvo – arvion mukaan 15 000 dollaria päivässä. Sen sijaan kantaverkkoyhtiöt hakevat korvausta oikeusteitse. Viiden rikoksesta epäillyn miehistön jäsenen matkustuskielto lopetettiin. Aluksen tarkastuksessa havaitut puutteet korjattiin. 

Kahdeksaa miehistön jäsenistä epäillään rikoksesta. Kolme johtoasemassa olevaa heistä on edelleen matkustuskiellossa. Muut ovat päässeet lähtemään kotiin. Laivalla on uusi miehistö.

KRP:n esitutkinta valmistui toukokuussa 2025. Kolmea miehistön jäsentä epäillään törkeästä tuhotyöstä ja törkeästä tietoliikenteen häirinnästä. Epäillyt ovat aluksen kapteeni, yliperämies ja perämies. He ovat Georgian ja Intian kansalaisia. Poliisin käsityksen mukaan teko on ollut tahallinen. Varsinaista motiivia teolle ei kuitenkaan selvinnyt. Syyttäjän mukaan on epäilyttävää, ettei aluksen päällystö tarkistanut ankkuria huolimatta aluksen nopeuden ja moottorin kierroslukujen putoamisesta ankkurin putoamisen jälkeen. Aluksen VDR-järjestelmä ei tallentanut tietoja tietyllä aikavälillä, vaan jatkoi tallennusta myöhemmin.

Elisan kaksi kaapelia saatiin korjatuksi 6. tammikuuta 2025, ja C-Lion1 seuraavana päivänä. Estlink 2:n korjaamisen arvioitiin aluksi kestävän seitsemän kuukautta, mutta lopulta sen ilmoitettiin palaavan käyttöön jo kesäkuun lopulla. Korjaustöiden aikana noin kilometri merikaapelia korvataan uudella kaapelilla. 

*Eagle S:n* tapaus on yksi noin kymmenestä jonkin laivan aiheuttamasta merikaapelin katkeamisesta Suomen merialueilla viimeisten sadan vuoden aikana. Kaapeli- tai kaasuputkirikkoja on tapahtunut Itämerellä kuudesti sen jälkeen, kun Venäjä hyökkäsi Ukrainaan helmikuussa 2022. Maailmanlaajuisesti merenalaisia kaapelirikkoja tapahtuu vuosittain 150–200 kappaletta.

## Kunto
Belgiassa vuonna 2023 tehdyssä satamavaltiotarkastuksessa alukselle tehtiin normaalia laajempi tutkimus, jossa viranomaiset havaitsivat useita puutteita. Aluksen sähköt olivat huonossa kunnossa, miehistön saniteettitilat eivät täyttäneet minimivaatimuksia eivätkä hälytysjärjestelmät toimineet niin kuin pitää. Aluksen palo-ovet ja vesitiiviit ovet eivät myöskään läpäisseet tarkistusta. Miehistön työolot, työ­turvallisuus, terveydenhuolto ja sosiaaliturva eivät olleet sellaisella tolalla kuin sopimukset edellyttävät.

Satamavaltiotarkastuksessa syksyllä 2023 Ghanassa Teman satamassa tehdyssä yleisluotoisessa satamavaltiotarkastuksessa laivasta löydettiin 24 puutetta, joista neljä oli vakavia ja ne koskivat laivan ja sen välineistön ylläpitoa, hätäpalopumppua, palohälytysjärjestelmää ja varavirtalähdettä.

Merenkulun asiantuntija, merenkulkuneuvos Markku Mylly tulkitsee, että syksyllä 2023 laivan yleiskunto oli "äärettömän huono”. Myllyn mukaan *Eagle S* on ”hyvin, hyvin riskialtis” eikä sen kuuluisi seilata enää missään, vaan laiva joutaa romutettavaksi, jollei sitä kunnosteta.

Merenkulkusivusto *[[Lloyd’s List]]* julkaisi kesäkuussa 2024 nimettömän lähteen antamia tietoja laivasta. Niihin kuuluu vähintään 60 luottamuksellista asiakirjaa *Eagle S*:stä, mukaan lukien tarkastusraportti, jossa hahmoteltiin monia turvallisuuspuutteita, jotka havaittiin tarkastuksessa, joka tehtiin ankkurissa Tanskan vesillä tuossa kuussa. Aidoiksi todetut asiakirjat liittyvät varjolaivaston säiliöaluksiin. Ne tarjoavat luottamuksellisia ja yksityisiä tietoja luokasta, vakuutuksesta ja lipusta sekä muista teknisistä ja sääntelyvaatimuksista.

Heinäkuussa 2024 *Lloyd’s List* raportoi *Eagle S*:n vakavista puutteista, jotka vaaransivat ympäristön ja miehistön turvallisuuden, ja korosti yleensä harmaan laivaston huonoa huoltoa ja säännösten ja teknisten standardien noudattamatta jättämistä.

Laivalle tehtiin Porvoossa yksityiskohtainen satamavaltiotarkastus sinä aikana kun se on takavarikossa. Traficomin suorittamassa tarkastuksessa löytyi 32 vikaa, joista kolme oli vakavaa. Aluksella ei saanut operoida ennenkuin puutteet oli korjattu.

Traficomin tekemässä tarkastuksessa havaitut puutteet korjattiin.

## Vakoilulaitteet
Lähde väitti myöhemmin *Lloyd’s Listille*, että *Eagle S*:llä oli tunnistettu luvaton henkilö, joka ei ollut merenkulkija. Laivalle tuotiin kuuntelu- ja äänityslaitteita "suurissa kannettavissa matkalaukuissa". Mukana oli ”useita kannettavia tietokoneita”, joissa oli näppäimistöt turkin ja venäjän kielille. *Lloyd’s Listin* mukaan kaikkia Naton laivaston aluksia ja lentokoneita tarkkailtiin. ”Heillä oli kaikki yksityiskohdat ja he vastasivat taajuuksista. Venäläiset, turkkilaiset ja intialaiset radistit ohjasivat sitä.” *Eagle S*:n sanottiin pudottaneen myös ”anturityyppisiä laitteita” Englannin kanaaliin kauttakulun aikana.

Laitteet purettiin laivalta myöhemmin. Keskusrikospoliisi ei löytänyt laivalta kuvatun kaltaisia laitteita.

## Pakotteet
Euroopan unioni hyväksyi 20. toukokuuta 2025 17. Venäjä vastaisen pakotepaketin, jossa *Eagle S* asetettiin pakotteiden alaiseksi noin 200 muun Venäjän varjolaivaston aluksen mukana. Pakotepaketin voimaantulon myötä *Eagle S* ei saa saapua Euroopan unionin jäsenmaiden satamiin eikä jäsenmaissa sijaitsevat yhtiöt saa tarjota sille palveluita.

## Katso myös

* Yi Peng 3 – alus, jota epäiltiin merikaapeleiden katkaisusta marraskuussa 2024
* Newnew Polar Bear – alus, joka katkaisi Balticconnector-kaasuputken lokakuussa 2023
* Fitburg – kaapelivaurio 2025
* Suomenlahden merikaapelikatkot

## Lähteet